khistorydata/jeongjo-sjw-relations huggingface dataset:
정조 14년
判府事李福源箚曰伏以皇穹錫羡聖子篤慶丕號誕定縟儀載擧宗祊增磐泰之鞏朝野騰岡陵之頌太平萬歲自今伊始區區下忱曷旣歡忭臣於日昨政伏奉出疆之命專對重任也往役常分也況臣宜退不退尙縻崇班坐竊餼廩漫無職事奔奏之勞其何敢辭而顧臣衰朽癃廢萬萬無强赴之勢不惟通朝之所共知實是聖鑑之所俯燭年前之猥受是命卽許遞改體諒之恩至今感祝其後歲月居然五更寒暑臣之精神筋力不知落下幾層昔所不能今復何論最是視物之昏隨歲益甚其去盲廢無幾何耳邇來所自力者不過起居舞蹈之列而隨人踵武到處摸索種種艱窘傍觀憫然退卽昏倒私次不省四到數日調息方得蠢動似此貌樣只合置之床簀之間數千里原隰驅馳決知無可奈何況到燕以後門闥殿陛都無辨識進止陞降必致顚仆失儀辱命有愧觀瞻反復自量承膺無路不得已冒死祈懇伏乞聖慈俯賜矜察亟命變通公私不勝幸甚答曰省箚具悉卿懇非不知卿之難强而副擬前已往返末擬同是耆疾故不得已點下箚辭如此許施仍傳曰此批答遣史官傳諭于李判府事
정조 14년
行司直吳載純疏曰伏以日前左相以臣不爲問政至有陳箚之擧而原箚留中旣莫知遣辭之如何而屢勤飭敎達宵方命震惕徊徨如無所容矣不意特垂曲諒之恩替令三銓問政仍命入侍開政及登前席又承過政後許解之敎臣且惶且感逃遁不得冒昧奉承而私心愧忸已無可言矣臣於昨者始獲見相臣箚本則辭意深重責斥備至噫臣與左相有當避之嫌卽聖上之所俯燭同朝之所共知也自前銓官之與大臣有嫌者不爲少矣雖當都政擧皆未嘗問政已成銓曹舊例今番都政臣之不爲問政亦循前人已行之規而已非敢創行無例之事以損朝廷之體也而相箚則有若臣徑行己志蔑紀綱而虧故事不但以不問政爲不可至以爲問政不可爲則都政亦不可行人謂之不可行而臣則昧然行之揆以廉義寧有是理追思慙靦人謂斯何有不可諉以見職之已蒙恩遞終然泯默玆敢短章自列仰瀆崇聽伏乞聖慈俯垂鑑諒亟賜勘處以安私分千萬幸甚答曰省疏具悉卿其勿辭行公
정조 14년
庚戌七月初六日辰時上御重熙堂右承旨入侍時右承旨徐瀅修假注書趙台榮記注官白慶楷金鳳顯一提學鄭民始一直提學金憙檢校直閣徐鼎修鄭東浚鄭大容李晩秀以次進伏訖民始等曰日間午熱猶劇聖體若何上曰一樣矣民始等曰元子宮氣候何如上曰連爲好過矣上曰數日酷暑之餘昨夕驟雨誠爲好矣民始曰然矣民始曰敬差官差送與否稟定然後年分事目當爲磨鍊而近例皆以道臣擧行今番何以爲之乎敢此仰達矣上曰依近例爲之可也出擧條上曰進御淸肺湯自今日停止出榻敎命退諸臣以次退出
정조 14년
庚戌七月初六日申時上御重熙堂軍士房承旨入侍時左副承旨尹行任記事官徐有聞記注官白慶楷金鳳顯以次進伏訖上命書傳敎曰安胎藏胎時所用雜物及役民皆用儲置米一依書下擧行之意自本監卽爲措辭行會本道亦卽直關該邑依此擧行無敢一毫違越方欲別遣御史隨後下送以考擧行勤慢雖一物取於民一民無價使役則道伯地方官及奉命之人當之以此嚴飭以石爲名之物一切勿用予於御極以後猶念民弊胎封加築尙今不許況今番乎又況一念憧憧不欲張大乎聞此下敎之後雖下至京司吏隷本邑官屬寧或藉此貽弊於民邑乎竝以此意謄關分付又命書傳敎曰大赦之時先自重囚疎釋京中則問于曹堂區別處分京外何異外方錄啓之類各令道臣親閱文案兼探邑中輿論可以參量者具意見狀聞原案之已啓聞者別錄冊子置之大內常常考閱今亦更加理會而欲待道伯意見後處分原本不必盡謄只以意見條列後錄於狀聞中道則今月內遠道則來月旬前後修啓北道則文案不過略干廢仍令舊伯交龜前修啓事分付諸道未錄啓之類各令直爲疎放事一體分付竝以此意下諭諸道命退承史以次退出
정조 14년
行都承旨柳戇坐行左承旨李祖承坐直右承旨徐瀅修坐左副承旨尹行任坐右副承旨洪義榮坐同副承旨柳文養坐直注書徐有聞仕直一員未差假注書趙台榮仕事變假注書申義淳仕
정조 14년
李祖承啓曰來十一日朝參日次矣敢稟傳曰停
정조 14년
李祖承啓曰來十一日輪對日次矣敢稟傳曰後日次爲之
정조 14년
李祖承啓曰高嶺僉使姜膺煥移拜昌城府使有除朝辭赴任之命矣密符則前府使申鴻周所授密符交龜時仍佩諭書則安寶使院吏齎傳何如傳曰允
정조 14년
以江華留守申大升啓本朝官年七十士庶年八十以上開錄馳啓事傳于李祖承曰加設及單付口傳下批成送有旨
정조 14년
兵曹口傳政事以禹世發朴枝英爲同知張德奎王世賓李得履李命漢崔濟漢柳宅揆車道轉爲僉知
정조 14년
傳于李祖承曰昨日不卽提稟之坐直承旨從重推考吏曹判書聞已受薦自當開政差出而左右相受薦人中篤老衆所共知實病外任外書入待下批牌招同參政事
정조 14년
有政吏批判書未差參判趙鼎鎭未肅拜參議曺允大進同副承旨柳文養進以洪良浩爲吏曹判書金憙爲刑曹判書吳泰賢爲中學敎授司僕主簿金魯敬顯隆園令徐直修相換
정조 14년
以平安監司沈頤之義州府尹李頤祥狀啓咨文字行相左還爲上送事傳于李祖承曰承文院事萬萬疎忽其委折査實令該院草記原咨卽速修正下送
정조 14년
洪義榮以弘文館言啓曰本館下番修撰臣朴基正以御營廳從事官今日本營上下座起時晝仕出去之意敢啓傳曰知道
정조 14년
洪義榮以觀象監提調意啓曰元子阿只氏胎峯吉地以忠淸道報恩縣內俗離下乙坐辛向完定事昨已命下矣吉地旣已完定藏胎吉日時令日官推擇以入何如傳曰允
정조 14년
洪義榮以成均館同知館事大司成意啓曰今七月初七日儒生上旬輪次當爲設行而大提學未差限內不得爲之之意敢啓傳曰大比當前通方外試取而日熱如此日字則更待下敎可也
정조 14년
右議政金鍾秀箚曰伏以臣之懇迫私情古今所未有中夏齋殿備陳終養之情業已蒙天地父母之俯垂愍惻而一向遲徊蓋有待也以臣癃朽須臾毋死獲睹宗國大慶臣雖明日塡壑更無恨矣臣之母病自中夏之末猝添浮症三朔之中日就沈篤臣以孑然單身左右病側肝血幾乎焦盡至於官職之事初無可論而言私非時挨至于今則廟堂百事之公私妨礙者甚多此由臣職名之尙爾掛在身邊故爾玆不得不露章請急於休盛哉皇天祖宗之所默佑國勢有泰山磐石之固百靈悅豫萬姓皷舞野外賤臣之年來毁棄廉防胡亂行止者退尋本分此其時矣而方寸拂擾亦未暇縷列伏乞聖慈亟命遞解臣相職使臣得以盡分將護克伸人子至情焉答曰省箚具悉卿懇卿之情理之近益難强非不知之中書非筋力奔走之地卿須安心勿辭竢少間視事仍傳曰遣史官傳諭
정조 14년
庚戌七月初七日辰時上御重熙堂軍士房承旨入侍時左副承旨尹行任記事官徐有聞記注官白慶楷金鳳顯以次進伏訖上命書傳敎曰正卿乏人刑判點下時每致苦索問于大臣加望命讀公事書判付訖命退承史以次退出
정조 14년
庚戌七月初七日午時上御重熙堂左承旨入侍時左承旨李祖承記事官徐有聞記注官白慶楷金鳳顯以次進伏訖上曰刑判薦望因右相之相持尙未究竟云耶祖承曰然矣上曰右相之今此擧措不可但以意外言意謂自有御極以後大處分後威權庶不至下移矣今此右相之擧無乃以史判事爲尹蓍東右袒之餘憤未已有此移怒於以刑判薦望事奉命銓官之擧耶吏判薦望事除旨已出究竟許久則忽又於開政後刑判加望事迫逐奉命之銓官雖急於死黨獨不念君命之可尊臣分之可畏乎昨日吏判薦望事雖謂之胥失可也目下擧措百爾思之一無所當溯考政府設置以來故事以僚相間相持之事無難無禮於君上果有之乎否乎同是大臣情勢則右相之獨爲如是者左右思量莫曉其委折如以尹蓍東銓望待下敎檢擬爲不滿於胸中云爾則以無隱之義冒死陳箚可也焉敢以銓望擬薦之事移施於刑判擬薦殆若悻悻逞憾者然哉蓍東果何人爲此一人之故事關蓍東則眼無朝家豈非常情之所難度者乎蓍東一人之害至於此極令人還欲無語彼亦有人心聞此當如何自處大抵右相亦今人有何剛腸大膽而乃敢作此無於古之擧措此無他馴致至此莫非自反處一事二事庇覆太過之致凡事極意欲從心志然後乃已少拂而暫違則悖擧百出自不覺其陷於大罪前後之陷於罪過拯救之者凡幾遭前犯纔洗後犯愈甚此豈不大可悶悶處乎不須多言今日薦望不捧於右相以來則可謂無無以此筵敎卽令參議往傳受薦以來仍命退承史以次退出
정조 14년
行都承旨柳戇坐行左承旨李祖承坐右承旨徐瀅修坐左副承旨尹行任坐直右副承旨洪義榮坐直同副承旨柳文養坐注書徐有聞仕直一員未差假注書趙台榮仕事變假注書申義淳仕
정조 14년
傳于李祖承曰咸鏡監司入侍
정조 14년
以兵曹判書李𡊠三度呈辭傳于尹行任曰加給由仍卽牌招察任
정조 14년
有政吏批判書洪良浩未肅拜參判未差參議曺允大進右承旨徐瀅修進以趙衍德爲光州牧使安胎使單吳載純
정조 14년
以校理閔昌爀牌不進罷職傳旨傳于洪義榮曰只推
정조 14년
以京畿監司金思穆狀啓老職官敎及同僉樞敎旨祗受頒給事傳于柳文養曰加設與單付之換互姓名與資級之違錯不一而足云而原狀本無一言槪及欲自卿營彌縫刀擦乎抑自下往復該曹釐正乎疎忽甚矣此狀啓還下送更爲親執較準狀聞此後追下官敎亦依此例着意照檢事回諭諸道一體令廟堂申飭若於官敎下送後錯誤處隨卽論理狀聞以爲改修正下送之地事申明分付
정조 14년
傳于柳文養曰坐直承旨入侍
정조 14년
洪義榮以弘文館言啓曰校理閔昌爀修撰韓光植旣有只推之命竝卽牌招察任何如傳曰允
정조 14년
洪義榮以承文院都提調意啓曰以平安監司沈頤之義州府尹李頤祥狀啓咨文字行相左還爲上送事有承文院事萬萬疎忽其委折査實令該院草記原咨卽速修正下送之命矣取考原咨則盛京將軍初次回咨中覆燾之覆字書于第三行而黑草則誤書于第二行此蓋由於罔夜書出之際黑草致有相左故也原咨旣無差誤不必改書只於黑草中釐正急速下送盛京之再次回咨北京之稱謝別本一體上送而初無相左處竝卽下送何如傳曰允
정조 14년
柳文養以漢城府言啓曰朝官年七十士庶年八十以上各部成冊今又來到內侍一人亦爲報來故一體別單書入之意敢啓傳曰口傳下批可也
정조 14년
兵曹判書李𡊠疏曰伏以惟天惟祖宗默垂眷佑先聖舊甲慈宮晬辰聖嗣誕降宗社有托黎庶係望環東一域莫不蹈舞歡忭如臣之世受厚恩與同休戚者其延頸踴躍之忱尤當何如哉仍念臣徒荷天地之恩曾蔑涓埃之報每自循省不勝惶愧而且數年以來杜門索居罕與人接惟是永謝權要優遊冗散以畢餘生卽臣區區至願而今此見職更叨於屢試蔑效之餘淟涊蹲冒居然半年于玆矣若臣之至庸至拙天鑑之所俯燭無才無德公議之所共知雖無難强之情固非堪承之任而只緣曲念之聖渥河海莫量感激之微忱湯火猶甘不敢爲辭遜之計晏然行公而政注之間瘡疣百出又當大政曾非初料乃於久勤排擬之際未克審愼致勤飭敎莫非臣昏謬不職之罪而聖度天大雖賜寬假臣心悚恧愈久彌切惟期行政之日便是瓜熟尋單之後庶蒙鞶遞迺者三度加由已出格外仍命牌招又是特恩臣一倍悶蹙罔知攸措噫驢技已殫蛟負艱勝中夜以思怵然心悸集木蹈氷未足以喩其危懼也惝蒙日月之明少垂容光之照父母之慈特推顧復之仁則不待臣辭之畢必有以處臣也反覆思量承膺無路玆陳短章仰瀆崇聽伏乞聖慈俯賜鑑諒亟遞臣所帶之職仍治臣瀆撓之罪以肅朝綱以安私分千萬幸甚答曰省疏具悉卿其勿辭行公
정조 14년
庚戌七月初八日辰時上御誠正閣咸鏡監司入侍時右副承旨洪義榮假注書趙台榮記注官白慶楷金鳳顯咸鏡監司李文源以次進伏訖上曰卿之所愼今得差可乎文源曰姑未快減矣上曰何間欲爲辭陛乎文源曰十三日間擬爲辭朝而臣之父母墳山在於富平地方欲仰請由暇矣上曰依所奏往省可也文源曰臣於舟橋司之任閱月待罪無一言建白今當出外區區下情伏不勝悚歎之至矣上曰本司堂上向者大臣以鄭民始當爲差下云而頭緖姑未定可悶矣上曰卿於辭陛時更當召接矣命文源先退命義榮書公事判付訖命退承史以次退出
정조 14년
庚戌七月初八日辰時上御重熙堂軍士房承旨入侍時左副承旨尹行任記事官徐有聞記注官白慶楷金鳳顯以次進伏訖上命書傳敎曰今聞安胎使以從一品以上差出前例皆然昨日啓下之人時帶藥院更爲差出事分付從事官則置之事亦爲分付命退承史以次退出
정조 14년
都承旨未差行左承旨李祖承坐直右承旨徐瀅修坐直左副承旨未差右副承旨洪義榮坐同副承旨柳文養坐注書徐有聞仕直一員未差假注書趙台榮仕事變假注書申義淳仕
정조 14년
藥房都提調洪樂性提調洪檍副提調柳戇啓曰伏未審日間聖體若何元子宮氣候何如日屆三七臣等益不勝歡忭之忱敢此問安答曰知道
정조 14년
以原春監司尹師國啓本旌善等邑士庶年八十以上開錄馳啓事傳于李祖承曰加資及單付今日口傳下批
정조 14년
傳于洪義榮曰軍士房承旨入侍
정조 14년
以平安監司沈頤之狀啓賑穀補縮上下事傳于洪義榮曰事關民食何拘常例依狀請施行事回諭
정조 14년
柳文養以戶曹言啓曰卽接廣興倉所報則因傳敎七月朔祿俸輸納次倉官進去于西部龍山坊判府事兪彦鎬所住處則以爲罪負至重不敢以生人自處常廩之受非所可議而屢煩官輸虛辱恩命益增惶隕不知死所云祿俸不爲領受何以爲之敢啓傳曰令倉官更爲輸送可也
정조 14년
庚戌七月初九日辰時上御重熙堂右承旨入侍時右承旨徐瀅修假注書趙台榮記注官白慶楷金鳳顯一提學鄭民始檢校提學吳載純原任直提學金憙檢校直閣徐鼎修鄭東浚鄭大容以次進伏訖民始等曰日熱尙此未已聖體若何上曰一樣矣民始等曰元子宮三七已屆區區群下之情益不勝蹈忭萬萬氣候諸節何如上曰連爲好過矣敎憙曰卿之陞資誠幸矣憙曰寵擢亟加臣不勝凜惕之至矣民始曰本閣實職只有臣一人事甚可悶矣命退諸臣以次退出
정조 14년
庚戌七月初九日巳時上御重熙堂軍士房承旨入侍時左副承旨尹行任記事官徐有聞記注官白慶楷金鳳顯以次進伏訖上命行任讀公事書判付訖仍命書榻敎曰都承旨左副承旨許遞前望單子入之待下批牌招察任命退承史以次退出
정조 14년
行都承旨具㢞仕行左承旨李祖承坐直右承旨未差左副承旨洪義榮仕右副承旨柳文養仕同副承旨洪義浩坐直注書徐有聞仕直一員未差假注書趙台榮仕事變假注書申義淳仕
정조 14년
藥房提調洪檍行左承旨李祖承啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
李祖承啓曰同副承旨柳文養今日不爲仕進卽爲牌招何如傳曰允
정조 14년
柳文養啓曰來十一日專經文臣殿講日次矣敢稟傳曰涼生後更稟
정조 14년
柳文養啓曰備邊司郞廳來言今日賓廳日次而以國忌正日不得來會云矣敢啓傳曰知道
정조 14년
柳文養啓戶曹郞廳來言會計案修正次請出矣敢啓傳曰知道
정조 14년
柳文養啓曰宣惠廳郞廳來言會計案修正次請出矣敢啓傳曰知道
정조 14년
以右副承旨柳文養牌不進罷職傳旨傳于李祖承曰只推更爲牌招
정조 14년
承旨前望單子入之具㢞洪文泳洪義浩落點
정조 14년
傳于具㢞曰左承旨右承旨入侍
정조 14년
吏曹口傳政事以申晤爲興德縣監
정조 14년
兵曹口傳政事以金大喜爲會寧浦萬戶李興瑞爲笠巖別將
정조 14년
吏曹口傳政事兵曹參判洪文泳仍任事承傳
정조 14년
以咸鏡監司李秉模啓本南關久置中安邊等邑折米以北關公下條相換事傳于李祖承曰依狀請施行事回諭
정조 14년
以京畿監司金思穆狀啓喬桐富平等邑鎭海溢民戶沈墊事傳于柳文養曰因喬桐水使狀啓方有措辭下敎傍近邑鹽盆之潰決處與喬洞原稅往復道臣卽爲蕩減俾無白地徵稅之弊事分付均廳顧恤亦依喬桐例爲之事令廟堂行會
정조 14년
柳文養以觀象監提調意啓曰本監進上供上三書曆註例有上壬下間而今此元子宮定號之後壬間曆註當爲添入矣明年三書今當印造之時壬間曆註依例磨鍊添入元子宮供上三書七政各壹件及白日課參拾件所入物力依例磨鍊上下之意分付該廳何如傳曰允更待下敎磨鍊可也
정조 14년
柳文養以戶曹言啓曰臣敏輔今日以慶尙道左漕倉漕船點檢事出來江上矣後漕倉所屬密陽等七邑己酉條田稅及大同合米一萬七千七百七十八石零太二千五百四十八石零本倉漕船二十隻裝載一隻致金海致敗而所載物已自本道仍卽改備分載於元漕船十九隻來泊于西江前洋故一體點檢之意敢啓傳曰知道
정조 14년
平安監司沈頤之疏曰伏以皇天祖宗默垂眷佑以孔聖降生之年値慈宮慶壽之節嗣聖誕降位號大定虹流電繞異瑞交呈謳歌愛戴民心已係邦本增鞏於磐泰寶籙益延於萬億上下千百載更無如吾東今日之大慶率普臣民蹈舞懽忭之情不可以文字言語形容其萬一臣與一方黎庶益不勝延頸攢祝之忱迺於擧賀之日特推同慶之恩不待道路之稟請直下雷解之大霈凡諸名編配案者毋論罪犯輕重一竝疎放使之咸囿於吉慶祥和之中此誠千古曠絶之盛擧也臣於別諭祗受之日卽地頒下於配邑招致諸囚於官庭詳細布諭仍卽放釋當此天地間蠢動之物無不歡欣皷舞之時何罪不可赦何囚不可放而至於昌城罪人廷楫雲山罪人健一渭原罪人範升一則臣民之血讎二則劇逆之支屬其負犯也關係也敢與編訖之類竝擧赦令之中使之一例放還偃息牖下古今天下寧有是哉成命之下奉承無路放未放原啓中此三囚竝不得擧論玆敢冒控自列之章仰請方命之誅臣罪至此萬死猶輕伏乞聖慈俯垂鑑察亟寢三逆囚放送之命仍降威罰重勘臣罪以肅朝綱以安賤分千萬幸甚以平安監司沈頤之上疏傳于柳文養曰其中一名豈欲煩諸文字者餘二名一則濟州被配之同罪疎放已久一則以法外已多疎放之人且以渠同生輩言之後一咸一次第蒙放則獨齗齗於健一亦不成說此上疏卽爲還下送只令擧行形止狀聞萬一遲滯當該道伯當重勘此意令政院空書目題送
정조 14년
掌令閔彝顯疏曰伏以皇天祖宗默垂眷佑聖嗣誕降位號載定神人有託宗祐永鞏上告下頒縟儀已擧我東方億萬年無疆之休實基於斯歡欣慶忭率土維均而如臣草莽賤品旣無以進身班行則祗與田夫野老瞻望宸陛遙伸蹈舞之誠而已仍伏念臣之叨冒見職今爲四朔之久矣向嘗冒入文字恭俟遞改之恩而微誠未格天聽愈邈批諭丁寧敦召猶前臣誠惶感交中不省所措宜卽復申號籲而自惟賤陋之蹤瀆撓是懼徊徨趑趄以訖于今每於朝紙伏見多臺屢易而臣獨未蒙鞶裭則私心悶慼有不敢頃刻自安者夫以臣庸陋無似發迹蔭路只欲隨分而供仕無廢世臣之義得祿而養親粗伸烏鳥之私寧有一半分可以擬議於儒學之選旌招之列者而緣臣情實猶未盡顯始玷薦目終誤聖簡淸官美職安坐而得遂致名實乖當進退維谷靜言思惟慙悸徒切乃若今玆邦慶曠絶史牒雖瘖聾跛躄莫不欣欣然皷舞咸思致身輦下共伸歡慶之忱向使臣得從百執事之後獲陪嵩呼之班則豈不是千載一値之榮而今乃息偃在鄕全無變動有若高蹈之士遐擧而遠引者然情禮俱闕罪戾愈積惶隕恧蹙益無以自容至於風憲之任所係非細一日虛縻上關國體玆敢忘其僭猥復陳微懇伏乞天地父母曲垂鑑照亟許鐫褫臣職仍勘臣廢禮虧分之罪公私不勝幸甚答曰省疏具悉爾懇今番邦慶寔賴皇天陟降眷佑此時如爾林下之士何不進身於大庭賀班乃以文字替伸乎延竚之思今尤如渴爾須從速幡然以副予至意事下諭于掌令閔彝顯處
정조 14년
庚戌七月初十日辰時上御誠正閣諸承旨持公事入侍時行左承旨李祖承右承旨徐瀅修右副承旨洪義榮假注書趙台榮記注官白慶楷金鳳顯以次進伏訖上以喬桐水使南憲喆狀啓本府海溢民戶沈墊事命書傳敎曰諸道年事幸有稍熟之望而本閫以濱海之地獨被沈墊民事極爲可矜被水民戶令道伯詳細抄出有役者蠲公私當年役與稅無役者別給恤典期於安堵事分付鹽盆之均廳稅亦爲區別蕩減事一體分付又以開城留守具庠狀啓殺獄罪人崔泰獜等俱已捧結案其他無他罪囚事命書傳敎曰兩囚中或有可以傅生之人乎取考原案論理狀聞事回諭又以全羅監司尹蓍東狀啓高應觀査實事命書傳敎曰觀於道啓論理詳悉可謂虧破其間委折金文在之以䵝昧之事居間造語極爲痛惡然文在則道伯已決處今無可論高應觀別無可執之跡無礙收用事分付又以慶尙左兵使李源狀啓禁衛軍上送時發遣虞候照點事命書傳敎曰實病之如何雖未知之上番軍點閱事體自別則閫帥之稱病替行果有前例乎令廟堂詳考草記又命書傳敎曰因嶺南左漕倉臭載船隻事思之足爲反隅之端本事則尤無奸情之可論在囚各人特竝放送事該留守處回諭以今霈澤曠蕩之時一律重囚猶疎放況下一等者乎又況備例囚推之事乎諸道以臭載事囚推未準限之類竝放送後形止數爻後錄狀聞事令該曹卽爲分付上曰全羅道守令邊將貶下之代令該曹口傳差出出榻敎上曰兵曹參判洪文泳仍任出榻敎上曰右承旨許遞前望單子入之待下批牌招察任出榻敎命書傳敎曰今始因內閣公事中直提學金載瓚家致賻事知之不可但以嗟惜言近日直學之不入來意謂乃叔之故豈料大臣之長逝乎已矣難作半晌無語大臣賢相也孝哉友于藉手事君向來辭銓一事不愧古人辭樞密在大臣特細行疎節朝家之視遇誠不等閑奄然爲古人惜哉惜哉聞筵臣言以大臣遺意不請諡不受禮葬云趙忠定朴忠僖家皆成其美今何强拂令該曹參考兩家之例優送葬需至於易名之典烏可不施於此大臣欲令當日議諡更思以厥可紀之善行無狀德之文者甚是欠事令文任從速撰狀待狀到卽爲議諡宣諡日當遣承旨賜祭祭文當製下俸祿仍給依他例擧行事分付大臣逝單該曹之尙今不爲啓聞事未前有萬萬駭然若無今日自上提敎不知何時登徹近於副尉家猶不拘況大臣家乎當該該曹堂上竝施罷職之典又命書傳敎曰畿邑民弊不可不念以朴忠僖之勳勞成其美者兼軫民邑之弊猶令京司代給勿用畿民況副尉家事何可只循常格畿邑擧行一依忠僖家例只令地方邑措備京司物種參考前例量宜輸送事分付又命書傳敎曰諸道流竄中未及考還及不入於流案之類京畿充軍秩永宗金順奉靈巖方四鎭海西發配秩興陽趙弄盈德趙雲行湖西發配秩寧海朱福三珍島宋宗彦興海郭時濟鎭海李圭天任實裵件里金伊川李中大湖南漏案秩寶城李德祚興德金快孫吳景雲萬頃李造音尙高敞李太孫茂長田京得咸悅黃守大發配秩忠州李允才殷栗金大孫松禾曺甲雄富寧千業奉永春金斗應金竝放送事分付永屬奴案秩古阜殷仲吉權進發殷德燁李昌培殷瑞采殷處福李道興李元燁權懿趙達奎殷夢恒等竝頉給嶺南漏案秩三嘉張益汗蔚山金弘漸咸昌黃二大寧海裵宗伊長鬐金光淵發配秩珍島權得文文義金泰亨瑞山禹召史海南李三才北關漏案秩茂山李維愼等竝放送事分付今日星火行會配所道及發配道關西未放秩中更思鐵山尹心洪龍川李光益以常所親密之漢罪惡未彰之前往來謫所容或一分可恕且其所犯在於被臺論發配之時曠蕩之典豈或獨漏特竝放送事分付命退諸臣以次退出
정조 14년
都承旨未差行左承旨李祖承坐直右承旨未差左副承旨洪義榮坐直右副承旨柳文養坐同副承旨未差注書徐有聞仕直一員未差假注書趙台榮仕事變假注書申義淳仕
정조 14년
傳于柳文養曰左承旨入侍
정조 14년
以都承旨柳戇牌不進推考傳旨傳于李祖承曰許遞
정조 14년
以右承旨尹行任牌不進罷職傳旨傳于李祖承曰許遞前望單子入之
정조 14년
李祖承啓曰吏曹判書洪良浩參判趙鼎鎭參議曺允大牌不進推考傳旨及罷職傳旨今方捧入而開政命下之後如是違牌事甚未安判書陳疏入啓參判更卽牌招何如傳曰允參議只推一體牌招
정조 14년
洪義榮啓曰吏曹參判趙鼎鎭參議曺允大牌不進推考傳旨及罷職傳旨今方捧入而開政命下之後連事違召不卽擧行事體所在誠極未安參判所當更請牌招而係是一日三牌何以爲之敢稟傳曰參議只推一體牌招
정조 14년
洪義榮啓曰吏曹判書洪良浩旣有入來開政之命而屢度催促終不入來事體所在誠極未安推考警責仍卽牌招開政何如傳曰允
정조 14년
傳于洪義浩曰同副承旨洪義浩赤梁僉使除授當日辭朝時任僉使遞付京職
정조 14년
傳于洪義榮曰左副承旨入侍
정조 14년
洪義浩以兵曹言啓曰今番都政新除授高嶺僉使李宅永老母年今八十一歲新門別將金之澤老母年今八十一歲法不當遠離赴任竝呈狀乞遞北別付料軍官許鍰以折衝備擬於永達萬戶至蒙天點有違格例臣之蒙未覺察不勝惶恐而高嶺僉使李宅永新門別將金之澤依法典改差永達萬戶許鍰望筒勿施何如傳曰允金之澤以別看役效勞於園役今以親年無故作散是豈重所重之意乎限內邊將如有準瓜者作窠擬入無則權付摠校待窠充實以爲需用久勤之地事分付可也
정조 14년
有政吏批判書洪良浩牌不進參判趙鼎鎭牌不進參議曺允大進左承旨李祖承進啓曰判書洪良浩參判趙鼎鎭竝牌不進小臣獨政未安何以爲之敢稟傳曰只出緊任以金憙爲禮曹判書洪明浩爲禮曹參判徐瀅修爲禮曹參議吳載純爲判義禁李奎升爲監察兼掌令單鄭東觀徐榮輔兼春秋單朴尙春東興君單崔來元碧恩君單吳喜昌
정조 14년
兵批判書李𡊠進參判洪文泳病參議尹行元病參知李師濂病左副承旨洪義榮進以金憙爲都摠管李潤基爲部將副護軍單南履五副司直單具㢞丁範祖徐瀅修副司果單吳泰賢同知單崔彭齡僉知單具絎姜周昌林浚昌爲梨津萬戶金振夏爲新門別將金慶郁爲永達萬戶尹守範爲高嶺僉使
정조 14년
傳于李祖承曰刑曹判書前望單子入之待下批牌招察任
정조 14년
刑曹判書前望單子入之趙鼎鎭落點
정조 14년
傳于李祖承曰大比當前檢田稍早上京守令中蔭倅待科後當下去而文武守令則皆令今日下送後草記未下直守令竝令當日辭朝
정조 14년
李祖承啓曰未下直守令竝令當日辭朝事命下矣草溪郡守尹昇東濟州判官李徽祚平海郡守吳徹常咸從府使徐有建固城縣令元永龜沃溝縣監吳鼎漢康津縣監李寅植泰安縣監申相文狼川縣監吳相祿永同縣監金履錫高靈縣監吳泰齊永春縣監李明誠鎭川縣監朱南述龍安縣監具馨遠牙山縣監李羲文金化縣監洪大榮兩司俱未署經而大司諫李頤祥正言鄭景祚柳誨掌令閔彝顯任長源持平韓永逵鄭來百俱在外大司憲尹尙東司諫沈埉未肅拜只有執義成種仁獻納李太亨無以備員署經云大司憲尹尙東司諫沈埉竝卽牌招以爲署經之地何如傳曰允在外持正許遞前望單子入之待下批一體牌招署經兩司中一司署經則一司除署經使之辭朝
정조 14년
兩司前望單子入之持平柳師模鄭履綏正言丁若鏞尹悌東落點
정조 14년
洪義榮以漢城府言啓曰朝官年七十士庶年八十以上各部修成冊報來故別單書入之意敢啓傳曰皆以口傳下批可也
정조 14년
兵曹口傳政事以李尙佐爲同知
정조 14년
柳文養以兵曹言啓曰禁衛營敎鍊官禁軍遞兒窠今方有闕矣依節目禁軍別將與該營中軍眼同取才以其居首者塡差之意敢啓傳曰知道
정조 14년
柳文養以備邊司言啓曰頃因咸陽御史崔顯重別單保米布反餘穀寺奴婢斗斛火稅等各項弊瘼詳査登聞之意覆啓分付矣卽見慶尙監司李祖源狀啓則各邑保米布等諸條已爲嚴飭矯革而至於火稅則咸陽郡守鄭東閔牒呈內以爲本郡火田多在嚴川馬川栢田甁谷等四面而嚴馬兩面土瘠陳廢上納火稅指徵無處元田耕食之民均排當納矣乙巳金判書家差人持戶曹關文下來賜牌結卜以挾加執卜者嚴川爲二結十六負七束馬川爲五結九十三負三束自官助給爲二結而每結收稅定以十兩收納始自戊申因戶曹關折受結卜劃付元田依例出稅而栢田甁谷兩面陳廢火稅之分徵民間亦如嚴馬川而丙午八月又以元田挾加樣栢田四結甁谷二結三十一負執卜後稅錢各自洞中備給戊申出稅之後栢田則就元田畓一斗落錢三分式收納甁谷則如前洞徵嚴馬川自官助給二結丙午以後替徵於該面書員云矣蓋此折受執卜初非量外之地又無打量之事而該郡架虛修案一地三稅之說果非爽實到今覈實之後合有釐正之道而元稅賜牌俱係體重有非自下請減者恭俟處分爲辭矣觀此該邑報辭及道臣結語則當初望定雖以挾加而執卜到今呼冤謂是元田之加徵地不加闢稅則疊應折受之地便屬六里之靑山元田之主不免三稅之白徵民怨旣已登聞邑報有此査正則決不可仍而置之咸陽郡嚴川等面折受與出稅一傡停罷之意分付道臣及戶曹何如傳曰允代土待望呈卽爲成給文券可也
정조 14년
柳文養以備邊司言啓曰以慶尙左兵使李源狀啓禁衛軍上送時發遣虞候照點事傳曰實病之如何雖未知之上番軍點閱事體自別則閫帥之稱病替行果有前例乎令廟堂詳考草記事命下矣取考勝錄則上番軍點閱或値災年則以來往之煩弊營將之替點與否前期陳聞待回下擧行則有之而初不狀聞直爲替送前所未有今此慶尙左兵使李源之病勢輕重雖未知如何而都會點閱事關師律則不爲狀請擅令替點創行無前之擧萬萬可駭當該兵使爲先罷職令該府拿問處之何如傳曰揆以紀綱不可仍置而猶未知事例與委折卽爲査問該道臣處待其報來後更爲指一草記可也
정조 14년
知事金漢耆疏曰伏以皇天眷佑我宗祊禎祥著徵元嗣誕降國勢奠磐泰之固殿宮貽嘉悅之情上告下布賀儀載擧帀域臣民孰不蹈舞相慶延頸而拭目哉如臣罪累癃廢亦幸須臾無死獲覩無前之大慶瞻望魏闕攢祝欣聳尤倍於他竊不勝曲踊而巨踴焉第念臣爲臣無狀釁孼山積杜門蟄伏血泣訟愆于今十餘年矣不料身逢慶會霈澤旁流甄收之恩亦及於夢想之外臣誠尙怳震越不知所以自措也嗚呼臣之叔姪遭罹之罔極自有人臣以來所未有也萃千古之窮凶集天下之極惡都輪一身脫出不得非聖上之至明則湛滅久矣靡聖上之至仁則薤粉必矣生死肉骨不足以喩此鴻恩隕首結草不足以酬其萬一有如此罪釁荷如此恩造已是人臣萬萬踰涯之寵渥況可夤緣倖會狃恃眷慈自同無故揚揚殫冠也哉去就一節已無可論復入脩門此生已矣惟是國有大慶八域同忭喑聾跛躄擧皆皷舞於象魏之下臣獨何人跡阻淸班未伸鰲忭之忱言念及此自不覺血淚之被面也仍伏念臣家所遭論其罪名則無非罔赦之大憝語其事實則實是䵝昧而難明惟我聖明無幽不燭至下甲辰秋傳敎感祝隆恩不知死所然時因公議峻發旣不得頒下則擧世何由悉其裏面之實狀乎臣非不知剖心瀝血一番洞陳於天地父母之前而嚴畏隱忍蓋亦有待今臣疾病癃衰去死無日深恐一朝溘然永抱不瞑之恨故玆因乞免之章冒萬死略暴顚末伏願聖慈哀矜而垂察焉嗚呼世之所以討罪臣家者卽四大案也辛卯事臣於昨冬一疏已陳梗槪而旣未承批終至還給則區區情事便同未暴故不避煩猥更此略陳焉臣於其時忽聞有扈衛之命心甚警遑急於承候蒼黃馳進見阻作門標信出來始得入去則厚謙已先承候而退矣臣則旋承御將特除訓局兼察之命直出陣上翌日因傳敎始爲入侍萬目所覩焉可誣也若乃臣之罪則有之臣在陣上時臣姪以書來曰伏見聖敎則彼必不免而事涉黯䵢無以服其心若至處分之境而有下詢之事須先陣扈衛之無名仍暴其平日蘊結使已張之擧歸於有名云云所謂平日蘊結卽臣姪壬辰疏中論列事而慈殿所以下敎於臣而使之陳達者亦一般義理也只緣厚賊在旁漏泄是懼未免泯默而退是則臣乃負先朝負慈聖之罪人也以此罪臣臣何敢辭也至於辛巳事聖明洞燭無餘甲辰昭釋之敎詳載記注而特以未頒布之故臣不得見然伊時賜祭文又以今此提諭亦出於明其事實無他之意爲敎則惟此恩言開釋丁寧臣雖自解何以加此闔門泣祝感結幽明然彼輩非不知聖意之昭釋如此而輒以此把作話柄者只以事係宮禁跡涉難明故憑藉虛影捏合爲說直驅人於黯黮罔測之科臣何敢以聖明之俯燭晏然自恕不爲一言陳暴乎蓋於其時臣兄方在草土適因內下御札之仰復略陳朝臣之弄權以冀聖明洞察審於用舍之際而已事實不過如此豈有他哉至於尹塾沈樂洙輩相繼聲討則言之無倫誠不足多辨然熟之疏曰惟彼兩賊蚓結龜柱蛇蟠啓禧暗煽禍機譸張凶論謀逼我聖上幾乎不安於貮極噫嘻何其言之閃倐陰祕使人莫測其端倪也然此有一言可破者我聖上正位貮極之前翬賊已死則其所謂蚓結臣姪而謀逼聖上不安貮極者是果何說也卽此一款可見其急於陷人專事搆捏而不暇顧其事實語勢之自歸虛妄也且當翬晩秉權之時臣姪年甫弱冠之一蒙騃也假令眞有凶謀譸張謀逼如渠所云是果何等事而乃與蒙騃一布衣蚓結綢繆者參以事情揆諸理勢其果一毫近似乎況臣家之於翬晩趨向氣味本自燕越此乃一世之所共知則如此誣捏只資旁觀之嗤笑而已顧何快於其心哉其疏又曰與晦及龜柱潛議者何說所營者何事其凶言逆節臣不敢一一枚陳此亦不在多辨果令臣姪眞有是事則其潛議之爲何說所營之爲何事何憚而不指的直陳而徒爲此半吐半呑囫圇隱眩之說也忠憤所激挺身討逆者固如是乎此無他其心切於效忠凶徒而必欲爲建德報仇故雖其脅勒驅人無所不至而終無奈事實無據摸捉不得則其所爲說自不得囫圇呑吐耳此不待知者而後覰破其情狀也至若沈樂洙之疏特一尹塾之傳法沙門臣不欲掛諸齒牙而其爲說一節深於一節指意尤極凶憯此何等說而乃敢白地做出肆然陳列於殿下之前若是其無忌也其他許多論列率皆雜亂汨董專沒倫脊捏莘群凶打成一圈牽拽一人傳之衆逆其所自以爲巧密者適足以盡露其肝肺也可哀不足辨也至於峸事臣姪率幕之職惟是東藩其時徐有大尹重淵以啓請率去重淵雖故有大尙存親幕與否一問可辨且尹九淵之死出於峸之毒手故擧世無不痛惋而臣姪嫉之最甚稠坐顯斥不遺餘力渠或踵門請見亦必拒而不受臣與臣兄待罪戎垣亦多年所而將官之望一不檢擬以是渠常出怨言曰吾之見枳由於泥峴泥峴卽臣等所居之洞名也如此事狀在朝文武亦多知之據此以觀則假令臣姪以下九字刀割何必擇世所共棄已所深惡之人以爲彼之羽翼哉且臣姪以下四字刀割其勢不能獨辦以慈聖盛德其肯掩覆而容貸乎此不待半辭之畢而可知其必無也噫此說之作蓋有源委自來凶徒皷唱凶言播之一世繼而以下七字刀割實其言甚至於樂洙疏中以下十一字刀割啓能主其謀云則其語脈所歸昭不可掩矣噫嘻痛矣此輩之誣悖凌犯無所顧忌一何至此之甚也況臣姪之於能逆本是風馬牛之不及而以下七字刀割起於起處能逆實主其謀則今乃强援臣姪牽合能賊是何等白地虛罔之說也此不過渠輩自脫其罪犯而移禍他人之計也其情態之奰慝誠不忍正視也至於量𨩌事渠本自處以讀書之人當時湖右士夫孰不過從臣家曩在湖中故臣姪兒時亦數次相面而已伊後臣家眷居京師則聲聞罕及不復相接及乎臣姪謫居海島則防禁至嚴家信亦不得相通況湖海千餘里之地雖欲潛通凶謀密勿相關其勢末由矣且令臣姪眞有通謀之事則其時鞫案昭在王府一番審覈自可立判何待臣費辭自暴也哉大抵臣姪壬辰一疏亶出愚忠而賦性狂戇嫉惡太過積忤一邊仇怨溢世逮夫丙申被謫之後群憾竝起乘機下石自是理勢之所必至於是乎衆罪群惡咸歸甌臾毒鋒叢鏑四面而至十餘年來民憂國計擔却一邊惟以殺得臣姪湛滅臣家看作大事業轉輾誣衊打成膠漆雖無恩怨之人擧疑以莫頃有則雖聖上日月之明亦何由盡燭其覆盆之冤哉臣與臣姪罪負惟均生死禍福宜無異同不幸臣姪抱冤庾死臣獨頑忍尙全螻命而目今病勢死亡隔紙若於一縷未絶之前終不得仰首一暴則不但生爲不忠之人死作不忠之鬼將何顔面歸見臣姪於地下乎臣情到此其亦窮且慽矣嗚呼擧世必欲擠陷之殿下必欲全保之擧世必欲糜粉之殿下必欲拂拭之旣以臣弟特除西邑又以微臣甄授摠府恩至渥也德至厚也攢手感泣報答無階揆以義分豈敢一刻逡巡而不但臣之自來情地如右所陳狗馬之疾積年沈痼而數月以來重添危症奄奄床笫人鬼未分似此情病豈有一分承膺之望哉玆敢略陳短章仰暴悲悃伏願聖上俯垂鑑諒新除職名亟許鐫免格外誤恩永勿復加以卒終始生成之澤仍治臣逋慢之罪以肅朝綱焉臣始擬躬詣城外瀝血拜章抖擻病神擔舁登途未及半程氣息昏顚㱡㱡道旁無路前進敢使家僮替呈喉院臣罪至此尤合萬死臣無任震越崩迫血泣祈懇之至答曰省疏具悉年前罪名蕩滌之後卿之兄弟豈可逡巡乎辛卯事昨年傳敎已備悉辛巳事甲辰傳敎昭載記注及賜祭文大抵誦諭慈敎於廷臣出於爲慈殿仰釋豈待卿疏云云乎趙峸事亦詳載於甲辰傳敎中此則尤不必多辨附陳戊戌事元無公家文蹟之見存則非卿家所可替引者今番除拜爲承候所重也且甲辰以後亦自別焉故耳承候不在於職名有無病亦難强云新除摠管之任許遞傳于柳文養曰甲辰傳敎只頒於中外不出朝紙其家人之以傳敎餘意一番伸謝不是異事原疏雖已賜批到今事屬先天無異灰冷則某事某事之追提其可成說乎況本事中亦有關於禁令處此後丙申以前事更爲追提於章奏者不但勿捧直於啓板前付丙後微稟事該房知悉
정조 14년
吏曹判書洪良浩疏曰伏以皇天眷佑祖宗垂騭錫以祚胤篤生元嗣乃在先聖降世之年慈宮千秋之日百祥效靈四重騰謠丕號早建國本大定億萬年無疆之籙自此基矣臣於親臨受賀之日獲廁侍衛之列共獻蹈抃之祝榮慶之忱曷有其極仍伏念臣向叨銓部奉職無狀自速人言聲罪至嚴伏蒙聖度涵貸不加之罪詞垣理官寵除聯翩臣於是感激惶霣無地自容始則引義獲遞終焉因事暫膺有愧廉義方切恧蹙乃於千萬意外又伏承天官之命臣實愕然失圖莫省所以也噫僨敗之地覆轍不遠彈射之餘曲木猶驚臣之處義不待臣自言而卽通朝之所共諒抑淵鑑之所俯燭也夫朝紳之被論者前後何限而各以輕重深淺爲之進退焉今之論臣者一則曰薦望之不叶也一則曰政注之駭惋也一則曰通淸之放恣也有一於此猶是政官難冒難貰之重案況兼此三者而擬之以刊削之律乎以若罪名未蒙勘處雖在他官猶不宜揚揚束帶況於見職尤何敢唐突抗顔以益無忌憚之罪乎夫有國所重先張四維明主使下必重大防臣之去就不獨爲一身之私也抑臣之區區私情實有所萬萬危臲者豈可不仰首鳴呼於孔邇之天乎臣以至畸之蹤至鈍之姿孑然無朋冥然獨行譬如孤帆短楫遽抗無涯之津一遇驚濤不碎則墊理必無幸臣自受重任以來咎悔層積孤負甚多微我聖上曲加庇覆何以獲免大戾而今乃不欲終棄復畀已僨之地俾贖旣往之愆臣豈不知仰感知眷俯思報效而乍涉迷津已遭傾敗今又褰裳而赴之必至滅頂而後已當此之時雖以我聖上至仁至慈將何施拯救之恩乎情窮勢急跼蹐靡措嚴召之下冒犯違傲玆敢疾聲哀籲於仁覆之下伏乞天地父母俯察危苦之情特垂全保之恩將臣新授銓任亟命刊改以靖私義以伸臺議不勝萬幸答曰省疏具悉督出近於迫束重任亦難徑遞卿其勿辭入來開政
정조 14년
咸鏡監司李文源疏曰伏以惟天惟祖宗默垂眷棐泰運鼎新元子誕降四百載基業冞鞏億萬生謳歌有屬環東一域擧囿於手舞足蹈之中而如臣之恩深世祿義篤同休者顒祝之餘歡欣抃祝尤當如何哉臣於昨日前席以今十三日辭陛之意有所陳達矣仍伏念臣之父母墳山在於京畿富平地久曠省掃之餘又當遠離瞻望松楸倍切耿結以臣孤露餘生叨此恩榮不洎之痛益難自抑若於發行之前費了一日庶可得以往省少伸此區區至情玆敢不避煩猥略入文字仰暴衷懇於孝理之下伏乞聖慈俯垂鑑諒特許恩暇曲遂私願千萬幸甚答曰省疏具悉卿其除辭朝往省
정조 14년
刑曹判書金憙疏曰伏以惟天惟祖宗默佑陰騭先聖舊甲慈宮晬辰聖嗣誕降縟儀載擧擧國臣庶莫不皷舞如臣之廁跡近密蒙恩最深者其所以歡欣蹈抃尤豈不萬倍恒品仍伏念臣以罪徼恩善地薄補已不勝感惶而歸趁彌月之慶得與呼嵩之班揆以私分榮幸又極迺於千萬匪意忽被陞擢之命臣伏奉除旨懍惕惝怳莫省攸措噫以臣之不才無能最居人下而偏蒙我聖上特達之知庇覆抆拭節次推遷世所稱淸官華銜無不兜攬臣每一循省踰涯是懼而今又拔於亞卿之列寘諸八座之位是豈臣夢寐所到耶況玆見叨之職卽是議讞劇地而臣之疎闇不識務自知亦明矣以臣而當此任不啻如蚊山蚷河而乃殿下擧而畀之不少難愼臣之危屬悸恐固已極矣而在聖朝器使之方亦豈容若是耶日屆三七誠切起居雖不敢不章皇肅命冒登文陛而震駴之忱歷日靡定玆敢猥陳至懇仰干崇嚴伏乞天地父母曲垂鑑諒亟命有司收還臣新除秩職以重公器以安私分不勝幸甚答曰省疏具悉卿其勿辭行公
정조 14년
庚戌七月十一日卯時上御重熙堂左副承旨入侍時左副承旨洪義榮假注書趙台榮記注官白慶楷金鳳顯以次進伏訖上命書公事判付訖命書傳敎曰政官牌招開政命退承史以次退出
정조 14년
庚戌七月十一日午時上御誠正閣右副承旨與詣臺臺臣入侍時右副承旨柳文養假注書趙台榮記注官白慶楷金鳳顯執義成種仁獻納李太亨以次進伏訖上曰臺臣進前傳啓而只奏下端可也種仁太亨曰請遲晩後物故罪人啓能亟施孥籍之典趾賊等凶種夬施邦刑養遂獻遂會遂李觀源竝令王府設鞫得情上曰不允種仁太亨曰請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允種仁太亨曰請物故罪人國榮亟施孥籍之典上曰不允種仁太亨曰請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法上曰不允種仁太亨曰請減死定配罪人廷楫亟令王府設鞫嚴問期於得情上曰遽從之嫌小曠蕩之義重此等處豈可膠守常格依啓種仁太亨曰請物故罪人在簡亟施孥籍之典上曰此啓亦然依啓種仁曰請爲奴罪人金壽賢河翼龍竝令王府設鞫得情夬正王法上曰不允種仁曰請罪人寧鎭亟令王府設鞫嚴問期於得情上曰此啓亦然依啓種仁曰請逆臣承烈亟正邦刑上曰此啓亦然依啓種仁曰請驥顯設鞫得情夬正王法翼魯及龜顯二歲等七罪人竝卽設鞫得情施以當律上曰此啓亦然依啓太亨曰請爲奴罪人金壽賢河翼龍亟令王府設鞫得情夬正王法上曰不允太亨曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允太亨曰請恒善支屬亟命散配時謙兄弟竝投絶島以嚴隄防上曰此啓亦然依啓太亨曰請巨濟府絶島安置罪人朴宗集亟令王府拿鞫得情施以當律上曰此啓亦然依啓太亨曰請逆賊尙魯亟施孥戮之典上曰不允太亨曰請逆臣承烈亟令王府夬正典刑上曰此啓亦然依啓太亨曰請驥顯設鞫嚴問期於得情夬正典刑翼魯亟令王府嚴鞫得情以正典刑逆賊驥顯之弟龜顯設鞫嚴問期於得情上曰此啓亦然依啓太亨曰請龜顯二歲等七罪人更令王府竝爲捉囚嚴鞫訊問期於得情上曰此啓亦然依啓命退諸臣以次退出
정조 14년
庚戌七月十一日未時上御重熙堂左承旨入侍時行左承旨李祖承記事官徐有聞記注官白慶楷金鳳顯以次進伏訖上命書傳敎曰擧國同慶萬姓胥歡而殿宮之心一有未盡慰釋之端予雖欲與擧國萬姓偕此歡慶而予心當如何殿宮不以私親槪于心以予靡不用極之道理此時豈可泛過廷臣聞此寧不體認而知感乎今日之敎一則出於仰慰二則出於供悅自此時節承候申修宮中故事不可容已大抵向來事卽一滄桑眞所謂莫之爲而爲到今皆屬先天況起居之禮無關於官職令兩本宅體悉此意又命書傳敎曰欲一見之慈心予豈不仰體乎慈敎雖不要見之予亦豈不思所以仰慰乎日前付軍職時前承旨洪樂信兄弟之一爲一否甚如何且有未及筮仕者一人此兩人付以軍銜以開起居之路夫孰曰不可予之今日之此敎自有斟量者久令該曹知悉又命書傳敎曰年前傳敎已有槪示以本事藉賣於他事固近於覬覦外此何拘何靳且今霈澤旁流物無不遂則常所如噎在喉之事始可以一諭矣乙未科榜事削科復榜區別非不知萬萬苟且而年前傳敎亦言之最初區別䵝昧莫甚雖曰收議於大臣臺臣而爲之大臣臺臣旣非躬親預知於考券之時則所謂區別卽一摸索已復科之八人帖息久矣未復科之十二人無論生者死者齎切骨之恨抱不瞑之冤此猶屬於渠輩私情觀於已稔聞之數人亦足以反三隅如洪時溥李心淵試作之考券者無罪罪獨及於擧子餘安知無似此斑駁之事乎然則所謂區別反不如不區別復榜者有甚立跡而復榜削科者有甚執痕而削科未復榜十二人依八人例施行一以正事面一以正刑政大抵義理也者天下之公共物事今時之有口者後世之具眼者無一携貮之論參差之見然後方可謂公共此所以削科一款特命勿載於明義錄撰次時者未有擧措得宜而義理不伸今玆十二人之一體復榜意蓋深長廷臣豈必有橫議須知處分之本意在於公共又命書榻敎曰都承旨前望單子入之待下批牌招察任又命書榻敎曰同義禁具㢞仍任又命書榻敎曰承旨前望單子入之待下批牌招察任命退承史以次退出
정조 14년
行都承旨具㢞坐行左承旨李祖承坐右承旨尹行任坐直左副承旨鄭大容坐直右副承旨未差同副承旨未差注書徐有聞仕直一員未差假注書趙台榮仕事變假注書申義淳仕
정조 14년
李祖承啓曰合辭方張之時憲府無詣臺之員事甚未安除在外傳旨未下未署經外未肅拜呈告人員竝卽牌招何如傳曰允
정조 14년
李祖承啓曰大司憲尹尙東執義成種仁牌不進掌令閔彝顯任長源在外持平鄭履綏未署經一員未差監察茶時之意敢啓傳曰知道
정조 14년
李祖承啓曰右副承旨柳文養今日不爲仕進卽爲牌招何如傳曰許遞前望單子入之
정조 14년
承旨前望單子入之金光默李益運李晩秀沈晉賢落點
정조 14년
李祖承以吏曹言啓曰大比當前檢田稍早上京守令中蔭倅待科後當下去而文武守令則皆令今日下送後草記事命下矣成川府使黃昇源安州牧使李敏采淮陽府使韓晩裕江陵縣監李集斗定州牧使李潤彬安岳郡守李命勳鳳山郡守王漢禎順天府使尹光顔靈光郡守鄭致淳洪原縣監丁志元申飭纔已下送而泰川縣監沈晉賢柒谷府使徐有秉屢度催促終不下去其委折依下敎問于該守令則泰川縣監沈晉賢以爲臣於今番上京之路意外事端萬萬奇怪揆以事體決難還任雖甚猥屑玆不得不略陳梗槪矣臣於六月二十三日申後得接本道監營關文則以臣差定陪箋差員仍令罔夜馳進營下故臣汲汲治發達宵驅馳翌朝到安州境則兵營關文又爲來付於路次謂之製述官差定賀箋使之製送果以差員之行不容晷刻遲滯箋文未暇製送歷路雖過城外而事勢忙迫不得迂廻入謁之意文報矣追聞兵使頗有慍意營邑之間體例亦重臣遂暫爲停行入去請謁則兵使果發暴怒不許相接隨行邑隷又令拘囚蓋此守令請謁上官拒塞實是前所未聞之例也臣如能一分見重則其所侮辱凌踏豈至此極乎差員之行雖已移差爲伸蹈忭之忱請由上京而旣遭無前之侮辱恬不知恥又復渡浿則非但爲吏民之嗤笑抑亦貽搢紳之羞恥淟涊還任實無其路飭敎之下惶恐俟罪云柒谷府使徐有秉以爲臣去月二十七日受由上京而間遭事故有法典應爲給由之事姑爲留京未卽發行云今此兩守令之或因微嫌或稱私情飭敎之下無意還官事體所在誠極未安本曹請推之外無他可施之罰何以爲之敢稟傳曰知道泰川縣監沈晉賢事觀此草記兵使擧措極爲顚倒因公幹馳進自有所重雖戞過不當如是相較以此以彼兵使妄率甚矣不可勒令還任承旨見窠點下弊邑數遞宜念其代口傳差出待下批明日辭朝柒谷府使徐有秉聞其事勢似然不必論罪矣
정조 14년
承旨前望單子入之具㢞尹行任鄭大容白師謹落點
정조 14년
吏曹口傳政事以李東稷爲泰川縣監
정조 14년
鄭大容啓曰玉堂上下番俱空事甚未安校理李晴閔昌爀修撰朴基正副修撰沈興永竝卽牌招以爲推移入直之地何如傳曰允
정조 14년
尹行任啓曰校理閔昌爀修撰朴基正副修撰沈興永牌不進罷職傳旨今方捧入而校理李晴副修撰李鼎德在外玉堂上下番俱空事甚未安副校理李尙度金翰東修撰韓光植竝卽牌招以爲推移入直之地何如傳曰允
정조 14년
吏曹口傳政事以洪益烈爲金化縣監
정조 14년
以京畿監司金思穆狀啓前郡守柳載熙通政及僉知官敎疊下還爲上送事傳于李祖承曰當該銓堂推考以加設同知官敎更爲修正下送
정조 14년
兵曹口傳政事以朴道雄爲同知
정조 14년
兵曹口傳政事都摠經歷柳弘源內乘洪栒相換
정조 14년
鄭大容以禮曹言啓曰傳曰年前傳敎已有摡示以本事藉賣於他事固近於覬覦外此何拘何靳且今霈澤旁流物無不遂則常所如噎在喉之事始可以一諭矣乙未科榜事削科復榜之區別非不知萬萬苟且而年前傳敎亦言之最初區別䵝昧莫甚雖曰收議於大臣臺臣而爲之大臣臺臣旣非躬親預知於考券之時則所謂區別卽一模索已復科之八人帖息久矣未復科之十二人無論生者死者齎切骨之恨抱不瞑之冤此猶屬於渠輩私情觀於已稔聞之數人足以反三隅如洪時溥李心淵試作之考券者無罪罪獨及於擧子餘安知無似此斑䮕之事乎然則所謂區別反不如不區別復榜者有甚立跡而復榜削科者有甚執痕而削科未復榜十二人依八人例施行一以正事面一以正刑政大抵義理也者天下之公共物事今時之有口者後世之具眼者無一携貮之論參差之見然後方可謂公共此所以削科一款特命勿載於明義錄撰次時者未有擧措得宜而義理不伸今玆十二人之一體復榜意蓋深長廷臣豈必有橫議須知處分之本意在於公共事傳敎矣復科榜目令成均館修正以入試券收聚改付紅籤紅牌成給等事依前例令政院吏曹稟旨擧行而至於復一則係是劇逆之子朴宗集則方在臺啓依允中不得一體擧行之意敢啓傳曰知道
정조 14년
尹行任以戶曹言啓曰卽接廣興倉所報則因傳敎七月朔祿俸輸納次倉官進去于西部龍山坊判府事兪彦鎬所住處則以爲屢勤輸送之命而萬無祗承之路惶隘罔措只自伏地俟譴云祿俸不爲領受何以爲之敢啓傳曰令倉官更爲輸送
정조 14년
鄭大容以備邊司言啓曰有司堂上差出事命下矣前咸鏡監司李秉模還差備堂使之仍察有司之任何如傳曰允
정조 14년
尹行任以義禁府刑曹言啓曰京畿定配罪人等依別單書下通津朴一金放喬桐八同永宗洪乙金各其配所官永屬官奴徒流案更勿懸錄事分付道臣之意敢啓傳曰知道
정조 14년
尹行任以義禁府刑曹言啓曰忠淸道定配罪人等依別單書下懷仁奴福乭牙山奴億重永屬官奴徒流案更勿懸錄永春奴興福公州巡營永屬營奴徒流案更勿懸錄事分付道臣之意敢啓傳曰知道
정조 14년
尹行任以義禁府刑曹言啓曰慶尙道定配罪人等依別單書下長鬐溪佑比安順德泗川英伊南海斗一昆陽勒昌原黃仁琰熊川就成安義八龍丹城處女金山張世大慶山郁慈仁右丁草溪丁金竝放巨濟後得道內他邑梁山郡移配煥翼道內罪人所無邑金海府移配河東七孫鎭海順希丹城不希昆陽郡竝移配南海億榮原春道蔚珍縣熊川粹賓黃海道長淵縣丹城粹臣平安道鐵山府竝移配三嘉仲一丹城縣移配永屬官奴徒流案更勿懸錄巨濟成云慶春昌運江阿之泗川俊愛南海成福貴丹鎭海尙愛興海小弘丹城於仁連東萊金準泰淸河金召史順興行伊宜寧得一等竝永屬官奴婢徒流案更勿懸錄長鬐孫貴榮鎭海韓景勛機長韓尙文金景得林天祿等本鄕問于內侍府則貴榮全羅道康津縣景勛黃海道谷山縣天祿豐川府景得京畿朔寧郡尙文平安道祥原郡云卽其地方竝爲永屬官奴徒流案更勿懸錄事分付道臣之意敢啓傳曰知道
정조 14년
尹行任以義禁府刑曹言啓曰全羅道定配罪人等依別單書下珍島大阿只朴瑀咸平福梅順天光浩興陽京蛇渡汶覺鹿島金聖欽黑山島命卜扶安九合古今島大何只楸子島順丁光陽弼模荏子島天渙淳昌直等竝放順天初孫慶尙道昆陽郡興陽粹弘平安道陽德縣海南樂述渭原郡鉢浦松得慶尙道昌城府呂島仁涵道內金甲島鹿島應伊慶尙道南海縣黑山島敬達道內鹿島長興眞任黑山島竝移配珍島億春金甲島興運韓俊尙興陽朴鳳興呂島景順鹿島益完奉阿只金羅州江艶黑山島李德秀李漢九智島金命淡蝟島福德曺得文康津處一古今島完貴金福起薪智島毛丹元貴贊加里浦毛禮靈巖太福楸子島金龍成全福伊谷城五德馬島鄭錫默南平大隱阿只等竝永屬官奴婢徒流案更勿懸錄事分付道臣之意敢啓傳曰知道
정조 14년
尹行任以義禁府刑曹言啓曰原春道定配罪人等依別單書下寧越婢明任原州奴達元奴抱麒竝放伊川大老味平海孝元等各其配所官永屬官奴徒流案更勿懸錄事分付道臣之意敢啓傳曰知道
정조 14년
尹行任以義禁府刑曹言啓曰黃海道定配罪人等依別單書下豐川阿只放白翎李景容移配永宗鎭長淵吳義京白翎婢日德豐川文光德椒島性健阿只連福奎婢一每老味伊川禮新溪甲老味金冬金等各其配所官永屬官奴婢徒流案更勿懸錄事分付道臣之意敢啓傳曰知道
정조 14년
尹行任以義禁府刑曹言啓曰平安道定配罪人等依別單書下碧潼大何只价川元贊龜城阿只禮安州必大竝放朔州民惠移配雲山碧潼千春丹景陽德必孫淑惠鐵山月丹熙川壽孫昌城阿只渭原連伊尙一等各其配所官永屬官奴婢徒流案更勿懸錄事分付道臣之意敢啓傳曰知道
정조 14년
尹行任以義禁府刑曹言啓曰咸鏡道定配罪人等依別單書下茂山汶喆三水陳潝復圭等放會寧樂進移配豐川富寧惠鎭道內明川府元承端川府會寧明喜利城縣慶源良孫關西朔州府穩城希巡龜城府鍾城白孫龍川府竝移配令道臣押送于各其配所明川程九鏡城程萬富寧弘宇會寧仁壽穩城星範鍾城德彦三水敏安文川成召史等各其配所官永屬官奴婢徒流案更勿懸錄事發關分付于該道道臣之意敢啓傳曰知道
정조 14년
刑曹判書趙鼎鎭疏曰伏以皇天默祐祖宗陰騭以先聖誕生之甲値慈宮上壽之辰聖嗣篤降縟禮載行宗社有托臣民係心萬億年無疆之基其自今休延頸之忱小大惟均忭手之祝跛躃皆起如臣情危病苦者雖不敢備數於簪紳而幸逢河淸之運獲叨嵩呼之班歡欣踊躍萬倍恒品臣於千萬夢寐之外忽伏奉司寇超擢之命臣是何人前後誤恩一至於此滿心驚懍如醉如癡達宵徊徨以惶以懼殆不知所以致此也念臣百無一取最居人下之狀淵鑑之所悉燭也而偏蒙曲成之化屢辱惟簡之寵內外任使涓埃莫效淸顯揚歷兜攬殆遍況於近年以來兢蹙之事有靦周行湔沸之眷每煩聖念臣實昏昧無所知覺未能力辭睢盱之場自蹈狼狽之地貽累則哲尤悔無及區區所仰望於天地父母之仁者庶垂哀矜之念不畀踰濫之職俾臣得以避遠華要全保軀命而乃聖上不忍終棄復授宿趼除遷之頻繁而皆出異恩坑坎之拯拔而過費洪造積逋之罪惟日竢勘踧踖之情靡所措躬豈意彈墨未乾而峻秩遽升群彦非乏而菲才濫竽此不惟微臣負乘之憂必致顚躓其爲咈人望而玷名器豈細故也噫恩太隆人必猜官太驟鬼必忌況以臣庸駑之質畏約之蹤恩若是隆官若是驟福過而安得無菑器溢而安得無咎至於八座崇班淸朝之所難愼也秋官重任聖主所掄簡也非臣庸愚所可擬議而猶屬例讓未暇煩縷且臣三朔一病進退無常宛轉床席末由起動含恩畏義雖欲一謝而强疾束帶亦無其路玆敢猥具文字仰干崇嚴伏乞聖慈諒臣震迫之衷察臣肝膈之懇亟命收還臣新授職秩仍治臣瀆擾之罪以重公器以遂微諒千萬至祝答曰省疏具悉卿其勿辭行公
정조 14년
戶曹參判李敏輔疏曰伏以維皇天維祖宗篤佑我宗祊泰運丕新离輝繼明年符大聖之舊甲日値慈宮之晬辰縟儀載擧寶籙冞隆環東一域咸囿於皷舞歡欣之中臣以白首頹齡幸得須臾無死親覩大慶獲遂顒祝之誠雖明日塡壑亦有何恨延頸攢手只祈億萬年無疆之休而已仍伏念臣跡微年深世念都絶乃於頃年猥蒙特達之遇超自庶僚昵侍邇班前後所被洪恩殊渥何莫非無狀賤臣所不敢當者而至如歲初加饌時節匪頒殆無異於惠養耆碩者臣是何人叨此異數瞻聆所及莫不傾聳則況臣銘鏤之忱其當如何願爲粉骨言旣涉套報以結草身所難質向來職分惟有盡誠於享祀駿奔之列而每當祁寒盛暑輒煩恩旨許減薦俎之任其所以委曲懇摯過費裁念者雖慈父之顧復亦無以加此臣與家人相對感頌涕淚交頤第惟久竊厚廩義固難安使人替勞心焉增恧中間呈告至命還給則惶隕踧踖亦不敢爲申免之計矣不意呼嵩之餘遽荷進秩之命地部之除踵及變品之後臣惝怳震駴神爽飛越誠莫知措身之所也惟臣一身恩造罔非踰涯榮寵已極兢畏隨切過福招災之憂寢寐靡寧臨淵集木之懼神鬼亦鑑而今日之事尤豈臣意想之所到也哉夫以常蔭而得躋宰列者雖不爲無人然或以勞績而取或以才學而顯由是朝家故爲破格輿議亦皆協望而如臣癃朽無所藉手論其所處之宜極不過老秩樞銜之榮耳竊伏見聖上所以待臣者將與上所云勞績才學者竝焉雖以臣自私之心實莫曉其何以致此也此蓋出於聖明追念故家不棄殘裔之盛意而過加謬恩推擢至此噫金貂軒車卽所以命其德而稱其服也顧以老洫一朝僥冒揚揚與文纓諸彦翺翔於班聯之間其爲可笑奚啻如猿狙之衣冠縱臣老不知恥其爲物議之嗤點名器之玷累豈細故也哉承牌出肅爲伸榮忭之悃視若固有終非廉隅之所敢出玆敢不避猥越疾聲呼籲於天地父母之前伏乞聖明察臣言之非出飾讓將臣新授職秩亟許鐫改仍令臣還他本分俾得以安意就盡則臣謹將桑楡殘景瞻依象魏與兒孫輩歌誦聖澤庸申岡陵之祝此實餘生之大願也答曰省疏具悉卿其勿辭行公
정조 14년
同副承旨沈晉賢疏曰伏以惟天惟祖宗篤佑我邦家聖嗣誕降丕號已定此實吾東方億萬年無疆之慶蹈舞歡忭率土惟均仍伏念臣待罪下邑受侮不小區區私義決難淟涊伏承飭令還任之聖敎而未免以猥屑之事仰塵崇聽惶蹙塊恧唯俟大何及承聖批不惟不罪反加體諒之恩特命內除俾全微諒臣奉讀未半感淚自零爲伸叨謝之忱俄纔入肅而重入脩門歡忭倍切矣第臣與新除授都承旨臣具㢞有從娚妹應避之嫌揆以格例勢難仍冒玆敢援例陳懇伏乞聖慈亟命遞改臣所叨職名以存公格不勝幸甚答曰省疏具悉本職許遞
정조 14년
副校理金翰東疏曰伏以皇天眷佑我東方元良誕降名號已定賀儀載擧由此而國本丕建由此而邦籙永昌臣民蹈抃曷有其極伏念臣窮鄕一措大耳終身肄習不外功令之業平居行誼素無矜式之譽生儒賢輩出之鄕聞先輩緖餘之論未嘗不欿然內忸惕然自懼惟以不求沽衒免欺當世爲一分自盡之方自補蔭路甘爲祿仕棲遲數年居然濩落不意一朝倖第策名淸時爰自釋褐之初偏蒙肉骨之恩臣由是感激惟知竭蹶白衣踰嶺鄕風之所擯也而有命則趨墨批登臺公議之當引也而有除則膺兼値崇岡之盛禮爲伸窮谷之微忱不遑言私含默而退歸待鄕黨宗族歷敍前後恩數聚首感泣而已迺於千萬夢寐之外伏奉前月十三日所下諭旨特授臣以弘文館副校理使之乘馹上來重以筵敎鄭重寵渥隆深臣驚惶震惕五內失守左右思量罔知攸措寧犯逋傲之罪實無冒進之路方謀投章縣道仰冀鐫免乃者邦慶無疆跛躄竝起臣於是趣裝登途拚廉肅命仍齒起居之班得遂攢賀之誠於是乎臣之義分粗伸而臣之廉防則壞矣俯首慙恧將何置身臣竊惟玉署之職所以資論思備顧問耳雖以臣耳目所逮言之昔在嶺南名賢巨儒其學問文章足以出入經幄啓沃君心猶莫不逡巡退縮若不堪承如臣之萬不近似者顧何敢晏然冒膺以玷名器而辱聖簡哉玆敢略陳短章仰暴微懇伏乞聖明特垂鑑諒亟收批旨卽削臣職以重公器以安私分焉臣以遐土賤蹤方乞免之不暇何敢贅及他說而第於目下一事有不容終默者敢此附陳惟聖上裁察焉臣竊念遇喜而赦所以同慶況今天人共和沛澤旁流臣亦欽頌之不已而至若罪關宗社名登逆案者不分輕重一切疎放又從而嚴立禁令使有司不敢爭臺閣不敢言隄防潰決義理晦塞臣竊不勝憂慨之至伏願殿下更加三思亟寢成命許令廟堂審理擧行終使處分得中聖德無累不勝幸甚答曰省疏具悉附陳事不必如是爾其勿辭察職
정조 14년
庚戌七月十二日巳時上御重熙堂左承旨入侍時行左承旨李祖承記事官徐有聞記注官金良倜金鳳顯稟事閣臣一提學鄭民始以次進伏訖上命書傳敎曰嫌路太廣宜屬禁止右副一人在院有新除非違牌則皆引出酬應苦矣大臣不早區別界限俾有回旋甚慨然都承旨右承旨右副承旨許遞前望單子入之待下批牌招察任又命書傳敎曰大臣篤老勢難離捨如是之際瘝曠可悶大臣子弟似此情地之區別故例卽然人亦宜試難治金化縣監洪大榮果川縣監作窠移拜單付除朝辭下送時縣監旣有昨年承傳待他窠卽擬事分付民始曰以聖堂倉事屢詢於本道屢議於廟堂而尙無決定非但事面之如何該倉痼弊決不可一味因循穀物之換色誅求之多端上納之欠縮將使漕卒難支漕政漸壞專由於捧稅領運分掌之故今之矯救之道不過分割聖堂而使咸悅縣監專當捧稅領運或合設群山而使該鎭僉使竝爲捧稅領運二者而已分屬咸悅使之專管事理當然而第於變通之際當思經遠之策取見該道臣狀本又聞群山僉使之言則聖堂倉處地在於浦口水盡之頭沙泥漸積且距群山爲百里而間多淺灘必待潮盛而行船故裝載之後動費數旬而始發船此一弊也船泊處陸水相通醎氣不貯故船隻之腐傷最甚每不及年限非但修改頻數漕需不繼未滿限者例爲還徵未使用價故漕卒亦難支此二弊也該縣監騎船又有參差之論未卽了決三弊也此三者不特爲目下之巨弊沙泥漸積浦港堙閼則非久又當如龍安德成之移設旣有是慮則不如此際早移之爲愈矣合設群山則裝載卽發無港灘候潮之弊一利也船停海水腐傷差遲或有過限使用無修改頻數之弊二利也除水程百里之往返三利也分屬則有三弊而失三利合設則除三弊而得三利分合之間利害皎然且聖堂所屬各邑距群山程道不甚相左別無轉輸之難道伯僉使之議皆以合設爲便則斷而從之爲好議者或以設置久遠之倉舍遷移爲難云而歷考漕倉舊例建置漕倉惟從水勢之便順本無一定之處聖堂倉本是龍安德成倉而以水道之堙塞移設於咸悅群山法聖亦自龍安羅州而移設則今此移設亦非創行之事無可持疑者至於改建之費若以合設決定則亦有方便之道下詢大臣卽速決處何如上曰依爲之令廟堂草記回啓可也出擧條命書榻敎曰金化縣監令該曹口傳差出又命書榻敎曰左副承旨許遞前望單子入之又命書榻敎曰新除授承旨牌招察任命退諸臣以次退出
정조 14년
行都承旨具㢞坐行左承旨李祖承坐右承旨尹行任坐左副承旨洪義榮坐直右副承旨鄭大容坐同副承旨李敬五坐直注書徐有聞仕直一員未差假注書趙台榮仕事變假注書申義淳仕
정조 14년
具㢞啓曰新除授判義禁吳載純除拜後過三日不爲出肅依定式推考警責仍卽牌招察任何如傳曰允
정조 14년
尹行任啓曰大司憲尹尙東牌招啓辭未下執義持平一員未差掌令閔彝顯任長源在外持平鄭履綏未署經監察茶時之意敢啓傳曰知道
정조 14년
李祖承啓曰來十八日專經武臣殿講日次矣敢稟傳曰涼生後更稟
정조 14년
傳于李祖承曰都承旨入侍
정조 14년
傳于尹行任曰咸鏡監司入侍
정조 14년
備忘記咸鏡監司李文源鐵原府使黃仁煐安東營將李民秀尙州營將林栽洙彌串僉使梅潤文阿耳僉使鄭殷誠高山里僉使具達遠植松萬戶鄭仁大下直各長弓一張長箭一部片箭一部筒兒一箇賜給
정조 14년
承旨前望單子入之洪義榮李敬五落點
정조 14년
傳于尹行任曰右承旨入侍
정조 14년
傳于具㢞曰朔州府使入侍
정조 14년
具㢞啓曰吏曹判書洪良浩參議曺允大牌不進推考傳旨及罷職傳旨今方捧入而開政命下之後如是違牌事甚未安判書更爲牌招何如傳曰待開門牌招
정조 14년
以吏曹參議曺允大牌不進罷職傳旨傳于具㢞曰只推
정조 14년
具㢞以禮曹言啓曰今此元子定號陳賀時諸道所封方物開座看品則全羅監司尹蓍東所封方物中大殿梳省十五枚闕封短劍一柄代弓帒筒箇一部三枝槍一柄代弓帒筒箇一部豹皮四張代弓帒筒箇十二部虎皮二張代弓帒筒箇二部角弓一張剪子五把依正朝進上例加封王大妃殿剪子三把闕封引導八柄依正朝進上例加封冬栢油二升依誕日進上例加封惠慶宮剪子二把闕封引導六柄依正朝進上例加封冬栢油二升依誕日進上例加封中宮殿剪子五把依正朝進上例冬栢油一升依誕日進上例誤認封進全羅兵使李章漢大殿引導三柄環刀一柄代弓帒筒箇一部要鈎槍一柄代弓帒筒箇一部依正朝進上例加封慶尙右水使申應周大殿弓帒筒箇二部依三名日進上例加封王大妃殿惠慶宮中宮殿弓帒筒箇各二部誤認封進矣加封物種還爲下送亦涉有弊何以爲之而全羅監營闕封梳省十五枚剪子五把追後封進之意分付而莫重貢獻之物不能審愼有此闕封之擧亦難免不察之失當該監司尹蓍東推考警責何如傳曰加封與闕封不必下送亦不必追封依此知悉擧行道伯推考事必因道例爲然置之可也
정조 14년
具㢞以禮曹言啓曰今此元子定號陳賀時諸道所封方物中慶尙右道兵馬節度使吳載徽未及赴任故本營方物虞候代行封進矣啓本中以虞候臣李鎭邦書入意敢啓傳曰知道